กรมอนามัยเตือนฤดูหนาวเด็กเล็กเสี่ยงโรคไข้หวัดใหญ่ แนะสถานพัฒนาเด็กปฐมวัยคัดกรองเด็กป่วยแยกจากเด็กอื่นๆ เพื่อป้องกันการแพร่ระบาด
นพ.สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า ในช่วงฤดูหนาว ผู้ปกครองควรดูแลเด็กเล็กเป็นพิเศษ เพื่อป้องกันโรคไข้หวัดใหญ่ ซึ่งสามารถติดต่อกันได้ง่ายจากการหายใจเอาเชื้อไวรัสในฝอยละอองน้ำมูก น้ำลาย ที่ฟุ้งกระจายในอากาศจากการไอ จามรดกัน หรือติดต่อทางอ้อมโดยเชื้อไวรัสติดมากับมือ ผ้าเช็ดหน้า หรือแก้วน้ำที่ปนเปื้อนน้ำมูก น้ำลาย เสมหะของผู้ป่วย ซึ่งเด็กที่ป่วยจะเริ่มมีอาการไข้สูง หนาวสั่น ปวดศีรษะ ปวดเมื่อยตามกล้ามเนื้อ ไอ ควรให้นอนพักผ่อนมากๆ ดื่มน้ำบ่อยๆ ถ้าตัวร้อนควรใช้ผ้าชุบน้ำอุ่นเช็ดตัวหรือกินยา ลดไข้ตามแพทย์สั่ง ภายใน 2 – 7 วัน อาการจะค่อย ๆ ดีขึ้น แต่หากไอมากขึ้น หรือมีไข้สูงนานเกิน 2 วัน ควรพาไปพบแพทย์ทันที เพราะอาจพบโรคแทรกซ้อนได้ เช่น ปอดบวม และหลอดลมอักเสบ ซึ่งอาจมีอาการรุนแรงถึงขั้นชีวิตได้ทั้งนี้ สถานพัฒนาเด็กปฐมวัยเป็นสถานที่ที่เด็กอยู่รวมกันเป็นจำนวนมาก อาจเป็นจุดเสี่ยงทำให้เชื้อโรคสามารถแพร่กระจายและติดต่อระหว่างกันได้ง่าย จึงต้องมีการคัดกรองเด็กป่วย หากพบว่าเด็กตัวร้อน ง่วงซึม มีไข้สูงเกิน 38 องศาเซลเซียส ต้องแจ้งผู้ปกครองให้มารับกลับบ้าน และหยุดพักรักษาตัวที่บ้านจนกว่าจะหายปกติ โดยในช่วง 2 - 3 วันแรกที่เด็กกลับมาที่สถานพัฒนาเด็กปฐมวัย ไม่ควรให้คลุกคลีกับเด็กอื่น ๆ ควรจัดให้อยู่ในห้องแยก กรณีไม่มีห้องแยกใช้ผ้าม่านหรือฉากกั้นเป็นสัดส่วน โดยแยกห่างจากเด็กอื่นอย่างน้อย 1 เมตร แยกของเล่น และของใช้ต่างๆ จากเด็กอื่น เพื่อลดการแพร่กระจายเชื้อและง่ายต่อการทำความสะอาด สอนให้เด็กทุกคนล้างมือด้วยสบู่บ่อยๆ ปิดปากปิดจมูก เวลาไอ จามทุกครั้ง หรือสวมหน้ากากอนามัยเพื่อป้องกันการแพร่กระจายเชื้อ นอกจากนี้ควรทำความสะอาดพื้น ผนัง อุปกรณ์ของใช้ เบาะนอน เครื่องเล่น ของเล่น เป็นประจำทุกวัน จัดสภาพแวดล้อมให้แสงแดดเข้าถึง และอากาศถ่ายเทได้สะดวก